ጠንካራና አስገራሚ የሴቶች ተሳትፎ የህዝባችን ሌላው ጠኝካራ ገጽታ ነው፡፡ ሴቶች በባህል ምክንያት የነበራቸው ህዝባዊ ተሳትፎ ዝቅተኛ ሆኖ መቆየቱ የታሪካችን አካል ነው፡፡ ይህንን ትርጉም ባለው መልኩ እንደ ህዝብ መለወጥ ችሏል ህዝባችን፡፡ ትግላችን ከተጀመረ አንስቶ ሙስሊም ሴቶች ያደረጉት ተሳትፎ ወደር የለሽ ነበር ማለት ይቻላል፡፡ ለዚህም ትግላችን ሰላማዊ መሆኑ ያበረከተው አስተዋጽኦ ቀላል አይደለም፡፡ በዚህ የፈተና ወቅት ሙስሊም እህቶቻችን ለዲናቸው ያላቸውን ተቆርቋሪነት በሚገባ አስመስክረዋል፡፡ በጁምአ ተቃውሞዎች ላይ የማይተካ ሚና ተጫውተዋል፡፡ ህብረተሰቡን ያነቁት የሰደቃና አንድነት ፕሮግራሞች ያለሴት እህቶቻችን ደማቅ ተሳትፎ ስንዝር እንኳ መራመድ ባልቻሉ ነበር፡፡ የእህቶቻችን ድምጽ ባልተቀላቀለበት ኖሮ የፍትህ ጥሪያችን ጎዶሎ በሆነ ነበር፡፡ በኢስላም የመጀመሪያዋን ሸሂድ ሱመያን የሚያስታውሱን ጀግኖች እህቶቻችን ድምጻችንን ባሰማንባቸው ወቅቶች ሁሉ ከጎናችን ነበሩ፡፡ ስንገረፍ ተገርፈው፣ ስንደበደብ ተደብድበው፣ ስንታሰር ታስረው፣ ስንደማ ደምተው ትግላችንን አጠናክረዋል፡፡ ለኢስላም የሚሰስቱት ህይወት እንደሌላቸው አረጋግጠዋል፡፡ እውን ለዚህ ድንቅ ባህሪያቸው ውድ እህቶቻችን እናቶቻችን ሊመሰገኑ አይገባቸውም?
